19-åring drept i knivstikking ved Lyon
Ytterligere fem personer skal være skadet etter hendelsen, som ifølge Le Figaro fant sted ikke langt fra metrostasjonen Laurent Bonnevay i byen Villeurbanne like utenfor Lyon lørdag ettermiddag. En mistenkt gjerningsmann som bar kniv ble kort tid etter pågrepet av politiet. Et vitne forteller til nyhetsbyrået AFP at det virket som om mannen var ute etter å skade så mange som mulig. – Han angrep personer som ventet på bussen og løp deretter mot undergrunnsstasjonen, før han ble stanset av forbipasserende og transportansatte, sa ordfører Gérard Collomb i Lyon ifølge The Guardian.En politikilde har bekreftet overfor Le Figaro at gjerningsmannen er en 33 år gammel afghansk asylsøker. Han er ikke kjent for politiet fra før. Motivet for handlingen er foreløpig ikke kjent, men saken etterforskes av den nasjonale politienheten. «Det nasjonale politiet er mobilisert av statsadvokaten for å få full klarhet i knivangrepet i Villeurbane», skriver innenriksminister Christophe Castaner på Twitter. Det franske antiterrorkorpset sier at de overvåker situasjonen, men at de ikke foreløpig har åpnet terroretterforskning etter lørdagens hendelse.
En 19 år gammel gutt er drept og minst tre livstruende skadet etter en knivstikking på en bussholdeplass utenfor den franske byen Lyon lørdag.